Me vajame töötajaid, kes kannaksid meie väärtusi. See kõlab võib-olla ülepaisutatult, aga nii me mõtlemegi. Kui ma tõlgin väärtused isiksuseomaduste keelde, siis need on  ettevõtlikud, heas mõttes ambitsioonikad, sihikindlad, avatud, empaatilised inimesed.  Selliseid inimesi me sisuliselt tööle ootamegi.  Kas professionaalsus pole siis tähtis? On. Aga väärtused, see kultuur, mida me kujundame, on meie jaoks täna nii prioriteetne teema, et need on meie jaoks mõnes mõttes lävendimarkerid. Kui sa neid väärtusi ei jaga, siis ainult professionaalsusest ei piisa. Meile võib kandideerida Eesti parim mingi ala inimene, aga kui tema väärtusmaailm ja hoiakud on sobimatud, siis me teda  tööle tegelikult ei oota. Kindlasti valime inimesi ka professionaalsuse järgi. Kuid professionaalsus on pigem arendatav, väärtused seevastu peavad sul uude kultuuri tulles juba olemas olema. Inimese väärtusmaailma muutmist me enda peale ei võta.